b'\n_START_ARTICLE_\nMatkaratsastus\n_START_PARAGRAPH_\nMatkaratsastus (engl. endurance riding tai distance riding) on ratsastuksen kilpalaji, jossa kilpaillaan ratsukoiden, erityisesti hevosten nopeudessa ja kest\xc3\xa4vyydess\xc3\xa4 pitkill\xc3\xa4 matkoilla. Laji pohjautuu Puolan ja Ven\xc3\xa4j\xc3\xa4n armeijan ratsuv\xc3\xa4ki- ja jalostusohjelmaan. Nykyisess\xc3\xa4 muodossaan matkaratsastuksessa on kilpailtu 1950-luvulta. F\xc3\xa9d\xc3\xa9ration Equestre Internationale (FEI, ratsastusurheilun kansainv\xc3\xa4linen kattoj\xc3\xa4rjest\xc3\xb6) hyv\xc3\xa4ksyi matkaratsastuksen viralliseksi ratsastuslajiksi 1983, ja siin\xc3\xa4 kilpaillaan maailmanmestaruuksista ratsastuksen MM-kilpailuissa. Nykymuotoisena lajia on harrastettu Suomessa vuodesta 1987._NEWLINE_Matkaratsastuskilpailuissa ratsastetaan vaihtelevassa maastossa erilaisia matkoja aina 12 kilometrist\xc3\xa4 160 kilometriin (josta parhaat ratsukot selvi\xc3\xa4v\xc3\xa4t 10\xe2\x80\x9312 tunnissa), useita p\xc3\xa4ivi\xc3\xa4 kest\xc3\xa4viss\xc3\xa4 kilpailuissa jopa t\xc3\xa4t\xc3\xa4 pitempi\xc3\xa4kin matkoja. Kilpailuita on kahdenlaisia: yksinkertaisia nopeuskilpailuja (nopeusratsastus) ja ihanneaikakilpailuja (maailmalla Clear Round -luokat), joissa ratsukon on pyritt\xc3\xa4v\xc3\xa4 suoriutumaan maaliin juuri tietyss\xc3\xa4 sopivaksi katsotussa ajassa, ei nopeammin eik\xc3\xa4 hitaammin. Ratsastajan ei tarvitse koko ajan istua hevosensa sel\xc3\xa4ss\xc3\xa4, ja onkin tavallista ett\xc3\xa4 t\xc3\xa4m\xc3\xa4 v\xc3\xa4lill\xc3\xa4 lepuuttaa ratsuaan taluttamalla sit\xc3\xa4 jonkin matkaa._NEWLINE_Matkaratsastuksessa ei kuitenkaan ole kyse puhtaasti matka-ajasta. Hevosen on maaliin p\xc3\xa4\xc3\xa4sty\xc3\xa4\xc3\xa4n l\xc3\xa4p\xc3\xa4ist\xc3\xa4v\xc3\xa4 el\xc3\xa4inl\xc3\xa4\xc3\xa4k\xc3\xa4rin tarkastus, mik\xc3\xa4 edellytt\xc3\xa4\xc3\xa4 virkeytt\xc3\xa4 ja kaikin puolin hyv\xc3\xa4\xc3\xa4 kuntoa. Hevosen pulssin on rasituksen loputtua laskettava m\xc3\xa4\xc3\xa4r\xc3\xa4ajan kuluessa hyv\xc3\xa4ksytt\xc3\xa4v\xc3\xa4lle tasolle. Yli 40 km kilpamatkoilla on my\xc3\xb6s v\xc3\xa4hint\xc3\xa4\xc3\xa4n 40 km v\xc3\xa4lein pakollinen tauko (jota ei lasketa mukaan suoritusaikaan) ja samanlainen el\xc3\xa4inl\xc3\xa4\xc3\xa4k\xc3\xa4rin tarkastus, jonka l\xc3\xa4p\xc3\xa4iseminen on edellytys matkan jatkamiselle. On hyvin tavallista, ett\xc3\xa4 ratsukon suoritus hyl\xc3\xa4t\xc3\xa4\xc3\xa4n maalissa tai keskeytyy esimerkiksi pulssin huonon palautumisen takia._NEWLINE_Matkaratsastuksessa edellytet\xc3\xa4\xc3\xa4n sek\xc3\xa4 hevoselta ett\xc3\xa4 ratsastajalta hyv\xc3\xa4\xc3\xa4, huolella rakennettua kuntoa. Ratsukot p\xc3\xa4\xc3\xa4sev\xc3\xa4t vaativille pitkille matkoille vasta suoriuduttuaan kunnialla lyhyemmist\xc3\xa4 kilpailuista. T\xc3\xa4rke\xc3\xa4\xc3\xa4 on my\xc3\xb6s huolto matkan varrella: kullakin ratsukolla on oma autolla liikkuva huoltojoukkonsa, joka huolehtii muun muassa siit\xc3\xa4 ett\xc3\xa4 sek\xc3\xa4 ratsu ett\xc3\xa4 ratsastaja saavat matkan varrella riitt\xc3\xa4v\xc3\xa4sti juotavaa. Erityisesti kes\xc3\xa4kuumalla juotavan saaminen ja hevosen viilent\xc3\xa4minen tauoilla on ratkaisevan t\xc3\xa4rke\xc3\xa4\xc3\xa4._NEWLINE_Matkaratsastuksen pukeutumis- ja varustes\xc3\xa4\xc3\xa4nn\xc3\xb6t ovat paljon l\xc3\xb6yhemm\xc3\xa4t kuin muissa ratsastuksen lajeissa. Hevosen varusteilta ei edellytet\xc3\xa4 muuta kuin sit\xc3\xa4, etteiv\xc3\xa4t ne tuota hevoselle kipua.  Apuohjista sallitaan ainoastaan vapaajuoksuiset martingaalit. Ratsastusasun on oltava asiallinen ja tarkoitukseen sopiva. Kyp\xc3\xa4r\xc3\xa4n k\xc3\xa4ytt\xc3\xb6 tosin on pakollista, ja kenkien tulee olla kannalliset tai tasapohjaisten kenkien kanssa tulee k\xc3\xa4ytt\xc3\xa4\xc3\xa4 turvajalustimia._NEWLINE_Matkaratsastuksessa menestyv\xc3\xa4t yleens\xc3\xa4 parhaiten nopeiksi ja kest\xc3\xa4viksi jalostetut arabianhevoset ja arabivaikutteiset rodut, mutta suomenhevosellakin on saatu hyv\xc3\xa4ksytty tulos MM-kilpailussa: Ritva Lampinen ja Uusi-Helin\xc3\xa4 tulivat 28. tilalle Tukholmassa 1990. _NEWLINE_T\xc3\xa4ll\xc3\xa4 hetkell\xc3\xa4 yksi menestyneimmist\xc3\xa4 suomalaisista matkaratsastajista on Johanna Strang-Ginouves, joka asuu ja valmentautuu Ranskassa ja kilpailee arabianhevosilla. Strang-Ginouves sijoittui viidenneksi matkaratsastuksen EM-kilpailuissa 2005.'